**Beretning Generalforsamling i VOKS 3. Juni 2018**

Bestyrelsen blev kort præsenteret.

Siden sidste generalforsamling den 18. Juni har vi afholdt 4 bestyrelsesmøder i 2017 og 3 bestyrelsesmøder i 2018. Hertil kommer en række møder - i skoven med diverse arkitekter, entreprenører, projektkoordinatoren fra Istidsruten, Geopark Odsherred, Naturstyrelsen Vestsjælland, LAG og endvidere med repræsentanter fra Odsherreds Kommune både sagsbehandlere og politikere. Ved disse møder har to – tre repræsentanter fra bestyrelsen deltaget.

Ved siden af møderne har vi også haft en livlig mail- og telefonkorrespondance med hinanden i bestyrelsen og med repræsentanter fra diverse fonde og pressen.

Vi – og ikke mindst Brit - har udført et meget stort arbejde med at støve alle mulige fonde og tilskudsmuligheder op fra helt små tilskud til vore aktiviteter på 3000 kr. og til de noget større på ¼ million til etablering af miljøerne. Brit vil i sin redegørelse fortælle hvilke fonde, der er ansøgt og hvad vi har opnået af tilskud. Vi har i alt modtaget tilsagn om økonomisk støtte på ca. 850.000 kr.

Vi er kommet ganske langt med vort projekt. Tre miljøer og to vandrestier er etableret. Andre miljøer er delvist finansieret. Vi mangler etablering af Bevægelsesmiljøet, Rydningen og Formidlingspavillionen grundet utilstrækkelig finansiering. Hertil kommer ønskerne til at gøre projektet mere synligt via informationer ved og på det nye Foodmarkets gavl.

Istidsrute projektet er fortsat uafklaret. Vi er i løbende kontakt med koordinatoren for projektet og håber, at vi snart får klar besked om hvordan vi kan samarbejde om realiseringen af Formidlingspavillionen.

Samarbejdet med Den Lille Legepladsfabrik har fungeret fortrinligt. De har hele tiden været overordentligt lydhøre over for vore ønsker. Det er robuste miljøer de har lavet med gode og sjove løsninger og af høj kvalitet. Stor tak til Peter Houlkjær og hans team.

LAG har været noget af en udfordring. De kræver megen dokumentation for at sikre at alt foregår efter EU regler. LAG har fået tilsendt redegørelse for projektet. I går fik de endelig tid til at besøge miljøerne ved André Nielsen for at han ved selvsyn og fotodokumentation at sikre tilstrækkelig dokumentation over for Erhvervsstyrelsen/ EU - at alt er udført efter det aftalte. Desværre meddelte André at det vil gå yderligere 6 mdr. inden udbetaling af midlerne vil ske, da man i Erhvervsstyrelsen er totalt bagud med alle opgaver som følge af udflytning af statslige arbejdspladser og generel underbemanding. I forvejen er der gået en del måneder inden de har taget fat på at behandle vor afrapportering. Det er helt uacceptabelt.

Vi har et meget fint samarbejde med Naturstyrelsen og Odsherreds Kommune. Naturstyrelsen Vestsjælland har udført et flot arbejde med at markere stier, skiltning, flis og har hjulpet med at få fældet en række træer for at give plads til miljøer og bedre udsigt på Sletten. Odsherreds Kommune har været behjælpelige med en betydelig økonomisk støtte og har været meget fleksible omkring afregning af vore udgifter, så vi har kunnet få mest muligt ud af de bevilligede midler.

Partnerskabsaftalen med Geopark Odsherred skal fortsat udmyntes bl.a. gennem et samarbejde med deres ekspert på det geologiske område. Dette kan vi for alvor tage fat på, når vi kender den økonomiske og praktiske ramme for formidlingspavillionen.

På Skovens dag den. 6. Maj blev offentligheden inviteret til at deltage i indvielsen af første del af projektet, nemlig de to løbe – vandrestier – Orehøjstien og Eventyrstien samt de tre miljøer i Næsskoven - Eventyrdalen, Sletten og Træningsmiljøet.

Borgmester Thomas Adelskov åbnede dagen og indviede miljøerne. Naturstyrelsen viste de godt og vel 80 fremmødte voksne og børn hvordan man fælder et stort træ og deltagerne blev delt op i tre grupper, der hver fik lejlighed til at vandre til de forskellige miljøer og prøve dem af.

Det blev en meget vellykket dag.

Til afholdelse af dagen havde vi modtaget midler fra Feriepartner Odsherred og Lokalråd 4540. Tak for det.

Også tak til både Ordrup Bylaug og Næsgårdens Grundejerforening for hver en ekstra bevilling på 2000 kr. til VOKS arbejde.

I følge vor samarbejdsaftale med Naturstyrelsen Vestsjælland skal vi hvert år, den anden uge i september afholde en ”Skovdag” hvor medlemmer af VOKS sammen med Naturstyrelsen Vestsjælland går miljøerne efter for evt. slidskader og beskære hvor det måtte være hensigtsmæssigt, så underskoven ikke gror op og dækker redskaberne og udsynet. Den lille legepladsfabrik vil også i de kommende 5 år kigge redskaberne efter. Herefter går det over til at være vort og styrelsens ansvar afhængig af hvad der er tale om. I vil derfor blive indkaldt til en hyggelig arbejdsdag i skoven i september.

Vi har fået en fin hjemmeside, som Henning er administrator for. Det gør det nemt at finde os og at formidle hvad vi står for. Vi har har fået udarbejdet en flot flyer, der deles flittigt ud af. Metalholdere er sat op, svarende til skovens foldeholdere , på strategisk vigtige steder i området – bl.a. informationstavlen i Ordrup By og ved miljøerne. Der er stor efterspørgsel så vi må tit fylde holderne op. Vi har fået trykt 1500 foldere og det varer ikke længe inden vi bliver nødt til at skaffe midler til at trykke flere. De går som varmt brød.

Tonny stiller fortsat beredvilligt sit hus til rådighed for vore møder – det er nærmest blevet vort klubhus. Det har hjulpet meget til at vore udgifter til møder har været holdt på et minimum.

Jeg synes at vi kan være særdeles tilfredse med hvad vi pt. har opnået. Men der er behov for en øget kommunikationsindsats, en indsats for at gøre flere foreninger og deres medlemmer interesseret i projektet. Tja og så skal vi ud og hente flere penge hjem, men vi er godt på vej.

Med disse ord vil jeg slutte beretningen.

Hermed er der åbent for spørgsmål og debat.